# Barzhaz Breizh/1883/Jenovefa Rustefan

Oberennoù damheñvel pe handelvoù all zo ivez, gwelout Jenovefa Rustefan.
| ◄ Ened Rosporden | Jenovefa Rustefan | Itroun Varia Folgoat ► |
Pa oa potr Iannik gad he zenvet N’en doa ket koun da vean beleget.
— Ne vinn, a-vad, belek na manac’h,
Laket em euz ma spered er plac’h. —
Pa zeuaz he vamm ha larez d’ean : — Te a zo eur potr fin, ma mab Iann ;
Lez al loened-ze, ha deuz d’ar ger,
Evit monet da skoul da Gemper ;
Vit mont da skoul da vean beleget ;
Ha lavar kenavo d’ar merc’hed. —
Braoan merc’hed a voa er vro-ze,
Merc’hed otro ann Faou a-neuze ;
Braoan merc’hed a zave ho fenn,
Voa merc’hed ann Faou, war ann dachen.
Hi a dole sked dreist ar merc’hed,
Evel ma ra’l loar dreist ar stered.
Ha gant-he peb a inkane gwenn,
O tont d’ar pardon da Bond-Aven ;
O tont d’ar pardon da Bond-Aven,
A grene ann douar hag ar vein ;
Gant he peb a vroz c’hlaz a zeien,
Ha karkanio aour war ho c’herc’hen.
Ar iaouankan, hounez ar braoan ;
Iannik Kervlez a gar, a glevann.
— Pevar mignon kloarek am euz bet, Hag ho fevar e ma int beleget ;
Iannig ar Flecher, ann divezan,
A laka va c’halon da rannan. —
Pa voa Iannig o vont d’ann eurzo,
Jenovefa voa war he zreujo ;
Jenovefa voa war he zreujo,
Hag a c’hrouie-hi dentelezo,
Hag ho brode gant neuden argant :
(Da c’holoi eur c’halir e vent koant).
— Iannig ar Flecher, ouz-in sentet ;
Da gemer ann eurzo na it ket ;
Da gemer ann eurzo na it ket,
Enn abek d’ann amzer dremenet.
— Distrei d’ar ger me ne hallann ket,
Pe vinn hanvet ar gaouier touet.
— N’hoc’h euz eta koun euz ann holl draou A zo bet laret war-n-omp hon daou ?
Kollet hoc’h euz eta ar walen
’M euz roet d’hoc’h e-kreiz ann abaden ?
— Ho kwalen aour n’am euz ket kollet ;
Doue neuz hi digan-in tennet.
— Iannig ar Flecher, distroet endro.
Ha me roio d’hoc’h va holl vado ;
Iannik, va mignon, distroet endro, Ha me ielo d’hoc’h heul e peb bro ;
Ha me gemero boteier koat,
Ha me iei gen-hoc’h da labourat.
Ma na zentet ked ouz va goulenn,
Digaset d’i-me ar groaz-n-ouen.
— Siuoaz! hoc’h heulian ne hallann ket,
Rag aberz Doue onn chadennet ;
Rag gand dorn Doue em onn dalc’het,
Ha d’ann eurzo eo red d’in monet. —
Hag o tont endro euz a Gemper,
E teuaz adarre d’ar maner.
— Eurvad, otro maner Rustefan,
Eurvad d’hoc’h holl dud, braz ha bihan
Eurvad ha joa d’hoc’h, bihan ha braz,
Muioc’h evit zo gan-in, sivoaz !
Me zo deuet d’ho pedi, d’ann de,
Da zonet d’am oferen neve.
— Ia! d’hoc’h oferen ni a ielo,
Kentan brofo er plad me a vo.
Me a brofo er plad ugent skoed,
Hag ho maeronez, va itron, dek ;
Hag ho maeronez a brofo dek,
Da rei enor d’hoc’h, otro belek. —
Pa oann digouet e-tal Penn-al-lenn,
O vonet ive d’ann oferen,
E weliz kalz a dud o redek,
Hag hi enn eunn estlamm braz meurbed.
— Na c’hui, gregik koz, d’in leveret,
Nag ann oferen zo achuet ?
— Ann oferen a zo deraouet,
Hogen he achui n’euz gallet ;
He achui n’en deuz ket gallet
Goelan da Jenovefa neuz gret.
Ha tri leor braz en deuz treuzet, ’vad.
Gand ann daero euz he zaoulagad.
Ken a zeuaz ar plac’h o redek,
Ha’ gouezaz da zaoulin ar belek.
— Enn han Doue! Iann, distroet endro C’hui zo kiriek, kiriek d’am maro! —
Ann otro Iann Flecher zo person,
Person eo breman, e borc’h Nizon ;
Ha me am euz savet ar wers-ma,
M’ euz hen gwelet meur wech oc’h oela :
Meur wech m’euz hen gwelet oc’h oela ;
Tostik-tost da ve Jenovefa.